
Бүген Татарстанга эш сәфәре кысаларында Беларусь Республикасы Премьер-министры Роман Головченко «Казан Экспо» күргәзмә үзәгендә булды. Беларусь Хөкүмәте башлыгын Татарстан Республикасы Президенты Рөстәм Миңнеханов озата йөрде.

Рөстәм Миңнеханов Роман Головченкога күргәзмә киңлекләренең үзенчәлекләре турында сөйләде. «Казан Экспо» – Россиянең иң эре һәм заманча күргәзмә үзәкләреннән берсе. Комплекс «Казан» аэропорты янында урнашкан һәм аның белән җәяүлеләр галереясы белән тоташтырылган. Мәйданчык бөтендөнья таләпләренә җавап бирә һәм теләсә нинди концепция буенча чаралар кабул итәргә әзер. 2019 елда биредә WorldSkills стандартлары буенча һөнәри осталык дөнья чемпионаты узды.

«Казан Экспо» гомуми мәйданы 143 мең квадрат метр булган өч кластердан тора. Татарстан Республикасы Президенты билгеләп үткәнчә, күргәзмә комплексы масштаблары чаралар үткәргәндә санитар-эпидемиологик куркынычсызлык чараларын үтәргә мөмкинлек бирә.

Роман Головченко Рөстәм Миңнеханов белән бергә республиканың Сәнәгать һәм сәүдә министрлыгы оештырган махсус күргәзмәне карады. Күргәзмәдә Татарстан компанияләре «Татнефть», «ТАИФ», «КАМАЗ», Казан вертолетлар заводы катнаша. Шулай ук мәйданчыкта Татарстан заводларында чыгарыла торган техника үрнәкләре: автобуслар, авыл хуҗалыгы техникасы, «Аурус» автомобильләре һ. б. күрсәтелде.

Аннары ТР дәүләт идарәсен цифрлы үстерү, мәгълүмати технологияләр һәм элемтә министры Айрат Хәйруллин Роман Головченкога Татарстанның инновацион эшләнмәләрен тәкъдир итте һәм республиканы цифрлы трансформацияләүнең төп юнәлешләре: дәүләт хезмәтләрен электрон рәвешкә күчерү, гражданнар өчен суперсервислар эшләү, цифрлы икътисад өчен кадрлар әзерләү турында сөйләде.

ТР Инвестицион үсеш агентлыгы җитәкчесе Талия Миңнуллина, үз чиратында, Татарстанның инвестицион потенциалын тәкъдир итте.

Азакта Беларусь Премьер-министры мактаулы кунаклар китабында истәлекле язма калдырды.
Татарстан Президенты һәм Беларусь Премьер-министры «Казан Экспо» күргәзмә үзәгендә булдылар